
Fejes domolykó (Squalius cephalus) spermamélyhűtési technológiájának gyakorlati szempontú fejlesztése

Horgászati értéke miatt a fejes domolykó mesterséges szaporítására, illetve
ivadéknevelésére egyre nagyobb igény van. Azonban a horgászat miatt az őshonos halak
állományának pótlása egy megoldandó feladat. Ezért a fejes domolykó
szaporítási, nevelési technológiáját az utóbbi években ki kellett dolgozni, viszont a
hatékonyságát még növelni kell. Ennek egyik eszköze a genetikai tartalékok megőrzésén túl a
spermamélyhűtés. Kísérletünk során meg kívántuk vizsgálni két hormonkészítmény hatását a
friss és mélyhűtött domolykó sperma minőségére vonatkozóan (4 °C történő, 6 órás tárolási
kísérlet a felolvasztást követően). Munkánkban összehasonlítottuk két, nagy
mennyiségű sperma mélyhűtésére alkalmas eszköz (5 ml-es műszalma és 4 ml-es kriocső)
alkalmazhatóságát. Szaporítási kísérletben megvizsgáltuk két fagyasztási módszer (polisztirol
hűtőkeret és programozható fagyasztó berendezés-CRF) eredményességét, mely során friss és
a kétféle eljárással fagyasztott spermával végeztünk termékenyítést. Második szaporítási
kísérletünkben optimalizáltuk a hígítási arányt a fagyasztás során és ugyancsak
termékenyítést hajtottunk végre friss és nagy mennyiségben fagyasztott domolykó
hímivartermék alkalmazásával. Vizsgálatainkban három különböző mozgási
paramétert rögzítettünk (számítógépes spermavizsgáló rendszer, pMOT %, VCL µm/s, LIN
%), valamint meghatároztuk a kelési arányt. Az ovopel és hipofízis egyaránt jó minőségű
spermát eredményezett a fejést követően. A domolykó sperma jelentős érzékenységet
mutatott a felolvasztást követő tárolás során. Az 5 ml-es műszalmában, illetve a 4 ml-es
kriocsőben mélyhűtött minták között nem rögzítettünk szignifikáns különbséget a pMOT
(műszalma: 25±13%, kriocső: 45±19%), VCL (műszalma: 43±6 µm/s, kriocső: 44±10 µm/s)
és LIN (műszalma: 67±5%, kriocső: 68±3%) paraméterek esetében. A kereten (35±7%),
illetve a CRF-ben (25±9%) mélyhűtött (4 ml-es kriocső) spermamintákkal történő szaporítás
során a kelési arányban a két mélyhűtési módszer között nem mutatkozott szignifikáns
különbség. A hígítási arány optimalizálásával (1:1-es hígítási arány) továbbá, a friss
spermához hasonló kelési arányt figyeltünk meg (friss: 72±19%, mélyhűtött: 61±5%) a
második szaporítás során. Vizsgálataink minden tekintetben úttörőnek tekinthetők a faj
spermamélyhűtés módszerének fejlesztése vonatkozásában. A domolykóállományok
szaporítási és nevelési technológiájának fejlesztése, génmegőrzése a halgazdálkodás egy
fontos feladata, melyhez kísérletünk egy kiváló kiindulási pont a jövőben.



